joelniklaus/EU_Wikipedias huggingface dataset:
Simolan rautatieasema

Simolan rautatieasema () on entinen rautatieliikennepaikka Lappeenrannan Simolassa Vainikkalan radan varrella noin 15 kilometriä kaupungin keskustasta etelään. Asema avattiin Pietarin radan yhteydessä syyskuussa 1870. Asemarakennuksen suunnitteli Knut Nylander III luokan aseman piirustusten mukaan.

Simolasta tuli risteysasema 1.8.1885, jolloin rata Lappeenrantaan avattiin liikenteelle. Uusi asemarakennus valmistui vuonna 1886, ja samoihin aikoihin alkuperäinen asema lienee siirtynyt asuinkäyttöön. Uutta asemaa laajennettiin kolmeen otteeseen: 1899, 1914 ja 1940-luvulla, mutta se purettiin vuonna 1975. Samana vuonna valmistui uusin asemarakennus, johon sijoitettiin asematoimintojen lisäksi posti.

Simolan asema menetti merkitystään toisen maailmansodan jälkeen, sillä Lappeenrantaan johtaneelle radalle rakennettiin uusi raide Raiposta Simolan länsipuolelta. Tämän menettelyn seurauksena Lappeenrannan suuntaan kulkeneiden junien ei enää tarvinnut vaihtaa kulkusuuntaa Simolassa. Henkilöliikenteen pysähdykset lopetettiin toukokuussa 1977 ja itse liikennepaikka kesäkuussa 1996. Ratapihan pusikoitumisesta huolimatta sivuraiteiden sähköistys oli pitkään jätettynä paikoilleen, vaikka ratapiha oli jo purettu. Sähköistys on sittemmin purettu muilta kuin käytössä olevalta raiteelta.

Aseman valtasivat Suomen sisällissodan lopulla valkoiset Karjalan 3. rykmentin voimin. Se joutui pommitusten kohteeksi kesällä 1944, ja sen lähellä sijaitseva tiilinen vesitorni toimii sodan aikana menehtyneiden muistomerkkinä.

Lähteet 

Lappeenrannan rautatieliikennepaikat
Ubuntu (filosofia)

Ubuntu tarkoittaa eettistä humaania filosofiaa uskollisuudesta ja suhteista toisiin ihmisiin. Sanan alkuperä on Etelä-Afrikan bantukielissä. Ubuntu ymmärretään klassisena afrikkalaisena konseptina. Ubuntu-käyttöjärjestelmä nimettiin tämän periaatteen mukaan.

Merkitys
Arkkipiispa Desmond Tutu tarjosi pidemmän määritelmän vuonna 1999 kirjoittamassaan kirjassa:

Ubuntu-ihminen on avoin ja saatavilla toisille, toisten vahvistama, ei vaarannu toisten kyvyistä ja hyvyydestä, hänellä on kunnollinen itsetunto, joka tulee tiedosta, että hän kuuluu suurempaan kokonaisuuteen ja heikentyy kun toisia nöyryytetään tai halvennetaan ja kun toisia kidutetaan tai sorretaan.

Nelson Mandela selitti Ubuntua seuraavasti:

Kun maiden läpi kulkeva matkustaja pysähtyy kylään, hänen ei tarvitse pyytää ruokaa ja vettä. Kun hän pysähtyy, kylän ihmiset antavat hänelle ruokaa ja viihdyttävät häntä. Tämä on yksi Ubuntun näkökohta, mutta sillä on muitakin näkökohtia. Ubuntu ei merkitse, että ihmiset eivät saisi rikastua. Siksi kysymys kuuluu: Aiotko tehdä niin mahdollistaaksesi ympäröivän yhteisösi kehittymisen?

Lähteet

Kirjallisuutta

Tellinger, Michael. UBUNTU Contributionism - A Blueprint for human prosperity. Saatavilla osoitteessa: http://www.ubuntuparty.org.za/
Ambrose, David. (2006) 'Your Life Manual: Practical Steps to Genuine Happiness': Revolution Mind Publishing, 37-40.
Forster, Dion. (2006a) Self validating consciousness in strong artificial intelligence: An African theological contribution.  Pretoria: Väitöskirja, Etelä-Afrikan yliopisto / UNISA, laaja ja yksityiskohtainen keskustelu ubuntusta luvuissa 5-6. Dion Forster
Forster, Dion. (2006) *  Identity in relationship:  The ethics of ubuntu as an answer to the impasse of individual consciousness (Asiakirja on saatavilla Etelä-Afrikan tiede ja uskonto -foorumilla - julkaistu kirjassa The impact of knowledge systems on human development in Africa. du Toit, CW (ed), Pretoria, Research institute for Religion and Theology (University of South Africa) 2007:245-289).Pretoria: UNISA. Dion Forster
 Louw, Dirk J. 1998. "Ubuntu: An African Assessment of the Religious Other". Twentieth World Congress of Philosophy.
Ramose, Mogobe B. (2003) 'The philosophy of ubuntu and ubuntu as a philosophy', in P.H. Coetzee & A.P.J. Roux (eds.) The African Philosophy Reader (2nd ed.) New York/London: Routledge, 230-238.
Samkange, S. & Samkange, T.M. (1980) Hunhuism or Ubuntuism: A Zimbabwe indigenous political philosophy. Salisbury [Harare]: Graham Publishing.
 Swanson, D.M. (2007). Ubuntu: An African contribution to (re)search for/with a “humble togetherness.” The Journal of Contemporary Issues in Education, 2(2), University of Alberta, Special Edition on African Worldviews. Saatavilla osoitteessa: http://ejournals.library.ualberta.ca/index.php/JCIE/issue/view/56

Aiheesta muualla
 Ubuntu Planet
 Ubuntu puolue
 Vallankumouksellinen Ubuntu
 Ubuntu - Afrikkalainen filosofia
 Ubuntun määritelmä 
 Ubuntu  Lyhyt keskustelu, joka sisältää Desmond Tutun laajennetun kuvaukseen
  Kaikki, mitä tarvitset on ubuntu

Afrikkalainen filosofia
Etiikka
Humanismi
Åke Wihtol

Åke Rudolf Wihtol (24. helmikuuta 1924 Helsinki – 7. lokakuuta 2002) oli Suomen ulkoasiainministeriön valtiosihteeri vuodesta 1985 eläkkeelle siirtymiseensä vuonna 1991 asti. Hän teki mittavan uran ulkoasiainhallinnossa sekä Suomessa että ulkomailla.

Åke Wihtolin vanhemmat olivat everstiluutnantti Harry Wihtol ja opettaja Maria Saarinen. Wihtol valmistui ylioppilaaksi vuonna 1942, suoritti ylemmän oikeustutkinnon 1948 ja diplomiekonomin tutkinnon Svenska handelshögskolanista 1950. Hän työskenteli aluksi perheyrityksen ja muun liike-elämän palveluksessa, mutta siirtyi vuonna 1950 Suomen Hampurin-konsulaatin sihteeriksi, mistä alkoi hänen uransa ulkoasiainhallinnossa. Wihtol oli ulkoministeriön jaostosihteeri vuosina 1957–1960, lähetystösihteeri Washingtonissa 1961–1963 ja Brysselissä 1963–1965, ulkoministeriön kauppapoliittisen osaston apulaispäällikkö  1965–1968, suurlähettiläs Tokiossa ja samalla Manilassa 1968–1971, ulkoministeriön poliittisen osaston apulaispäällikkö 1971–1972, kehitysyhteistyöosaston päällikkö 1972–1975, suurlähettiläs Brysselissä 1975–1981, kauppapoliittisten kysymysten alivaltiosihteeri 1981–1985 ja valtiosihteeri vuodesta 1985. Wihtol hoiti Brysselin-lähettiläskautenaan myös Suomen suhteita Euroopan yhteisöön (EY) ja vaikutti myöhemmin siihen, että Suomi perusti vuonna 1985 pysyvän EY-edustuston. Wihtol sai vuonna 1963 lähetystöneuvoksen ja vuonna 1971 ulkoasiainneuvoksen arvonimen.

Eläkevuosinaan 1990-luvulla Wihtol johti komiteaa, joka etsi Suomesta yhdysvaltalaisille aseyhtiöille vastaostoja Suomen Hornet-kaupoille. Hän oli myös konsulttina avustamassa Viron ulkoministeriön uudelleenperustamista. Wihtol julkaisi vuonna 1999 muistelmateoksen Diplomaatti, minäkö?.

Lähteet

Suomen suurlähettiläät
Suomalaiset kansliapäälliköt
Suomalaiset valtiosihteerit
Vuonna 1924 syntyneet
Vuonna 2002 kuolleet
Maurizio Gherardini

Maurizio Gherardini (s. 22. syyskuuta 1955 Forlì) on italialainen entinen koripalloilija. Nykyisin hän toimii Toronto Raptorsin varapresidenttinä ja aputoimitusjohtajana.

Ura  
Gherardini pelasi koripalloa vuosina 1971–1980 Fulgor Libertas Forlìn joukkueessa. Vuonna 1992 hän siirtyi Benetton Trevison toimitusjohtajaksi. Hänen kaudellaan joukkue voitti neljä Italian mestaruutta. Vuonna 2006 Gherardini siirtyi Raptorsin organisaatioon.

Lähteet

Aiheesta muualla 
Lega Basket Serie A:n pelaajaprofiili 

Italialaiset koripalloilijat
Vuonna 1955 syntyneet
Elävät henkilöt
Elias Lagus

Elias Lagus (11. toukokuuta 1741 Jalasjärvi – 10. lokakuuta 1819 Taivassalo) oli herrnhutilaispappi ja amatöörilintutieteilijä.

Elias Laguksen vanhemmat olivat Catharina Palander ja Jalasjärven kappalainen Gabriel Lagus, ja hänellä oli ainakin kuusi sisarusta.

Opinnot ja ura 
Lagus kävi triviaalikoulun Vaasassa, jonka jälkeen hän aloitti yliopisto-opinnot Turussa vuonna 1757. Hänet vihittiin papiksi 1759 ja hän sai heti Kuusamon kirkkoherran apulaisen viran, jota hän hoiti vuoteen 1772 asti, jolloin hänet palkattiin Ruotsiin Itä-Göötanmaalle hovimarsalkka Adolf Rudbeckin kotisaarnaajaksi. Kuusamossa Lagus kirjoitti pitäjänhistoriikin, jossa hän selvitti myös paikallista linnustoa. Kirjoitus julkaistiin hänen asuessaan Ruotsissa. Vuonna 1774 Lagus nimitettiin Jalasjärven kappalaiseksi ja 1797 Mouhijärven kirkkoherraksi. Taivassalon kirkkoherrana Lagus toimi vuosina 1805–1819. Teologian professorin arvonimi hänelle myönnettiin 1818.

Kirjoittajana ja suomentajana 
Lagus tunnettiin varsin toimeliaana uskonnollisena ja taloustieteellisenä kirjoittajana. Hän suomensi Ruotsin herrnhutilaisten laulukirjan Zions Sånger (Sionin Wirret 1790), josta tuli kansan keskuudessa hyvin suosittu ja joka on pohjana heränneiden (körttiläisten) käyttämälle lauukirjalle Siionin virret.

Perhe-elämä 
Laguksen ensimmäinen puoliso Ulrika Bouman, vihitty 1774, kuoli 1797. Toinen puoliso oli Nousiaisten kirkkoherran Abraham Achreniuksen tytär Ulrika Achrenius, vihitty 1798. Laguksella oli ainakin seitsemän Jalasjärvellä syntynyttä lasta.

Katso myös 
 Lagus

Kirjoituksia 
 Lagus, Elias 1772: Utdrag af en beskrifning öfver Kuusamo Socken i Kemi Lappmark. Kungliga Vetenskaps-Akademins Handlingar 23, 353–357.

Lähteet 
 Lehikoinen, Esa; Lemmetyinen, Risto; Vuorisalo, Timo & Kivistö, Sari 2009: Suomen lintutieteen synty – Turun Akatemian aika. Faros, Turku. Gummerus Kirjapaino Oy, Jyväskylä. ISBN 978-952-5710-04-5

Viitteet 

Suomalaiset professorin arvonimen saaneet
Herrnhutilaisuus
Suomalaiset ornitologit
Vuonna 1741 syntyneet
Vuonna 1819 kuolleet
Antonio Davis

Antonio Lee Davis (s. 31. lokakuuta 1968 Oakland) on yhdysvaltalainen entinen koripalloilija.

Lähteet

Aiheesta muualla 
Lega Basket Serie A:n pelaajaprofiili 

Yhdysvaltalaiset koripalloilijat
Vuonna 1968 syntyneet
Elävät henkilöt
Drake (artisti)

Aubrey Drake Graham (s. 24. lokakuuta 1986 Toronto, Ontario, Kanada) on kanadalainen muusikko ja näyttelijä. Muusikkona hän käyttää nimeä Drake. Hänen debyyttialbuminsa Thank Me Later julkaistiin kesäkuussa 2010. Hän kuuluu ”Young Money” -levy-yhtiöön. Vuonna 2012 Drake perusti yhdessä tuottajansa Noah Shebibin ja ystävänsä Oliver El-Khatibin kanssa levy-yhtiö OVO:n (Octobers Very Own). Drake on ansainnut laajaa julkisuutta Pohjois-Amerikassa monilla hiteillään, ja hänellä on sponsorisopimukset Applen sekä Air Jordanin kanssa.

Varhainen elämä 
Graham syntyi vuonna 1986 Kanadan Torontossa afroamerikkalaiselle isälle ja aškenasijuutalaiselle äidille. Ollessaan 5-vuotias hänen vanhempansa erosivat. Graham kävi juutalaista koulua. Teini-ikäisenä, ennen rap-uraansa, Graham näytteli Degrassi: The Next Generation -televisiosarjassa.

Diskografia

Albumit 
 Thank Me Later (2010)
 Take Care (2011)
 Nothing Was the Same (2013)
 Views (2016)
 More Life (2017)
 Scorpion (2018)
Certified Lover Boy (2021)
 Honestly, Nevermind (2022)

Lähteet

Aiheesta muualla 

 Drake Internet Movie Database -sivustolla
 Drake MySpace-sivustolla
 Drake Twitter-sivustolla

Kanadalaiset hip hop -artistit
Kanadalaiset laulajat
Kanadalaiset televisionäyttelijät
Kanadalaiset elokuvanäyttelijät
Juutalaiset hip hop -artistit
Vuonna 1986 syntyneet
Elävät henkilöt
Seulonnan keskeiset artikkelit
Nenäinniemi

Nenäinniemi on kaupunginosa Jyväskylässä ja osa Kuokkalan suuraluetta. Se sijaitsee Päijänteen Pohjanlahden ja Hämeenlahden rannalla. Sen väkiluku oli 2 196 joulukuussa 2020.

Nenäinniemi on omakotitalovaltaista aluetta mutta siellä on myös kerros- ja rivitaloja. Osa alueen kadunnimistä on nimetty niiden Hämeen pitäjien mukaan, joista ensimmäiset Jyväskylän seudun asukkaat tulivat (Pälkäne, Hauho, Alvettula, Sääksmäki ja Tuulos). Kaupunginosassa on samanniminen niemi.

Nenäinniemessä toimi vuoteen 2010 asti 30 henkeä työllistänyt Fazerin Jyväskylän leipomo. Fazer oli kymmenen vuotta aikaisemmin ostanut leipomon itselleen Ruthin leipomo Oy:ltä. Fazerin vetäytyessä rakennuksesta vanha omistaja päätti palata tiloihin ja leipomon toiminta jatkui yrittäjävetoisena Ruthin leipomon nimellä. Nenäinniemessä on myös melontaseura Melanvilauttajat ry:n tukikohta.

Lähteet 

Jyväskylän kaupunginosat
Kuokkala (suuralue)
Trimmi

Trimmi (vanh. suom. säätö)on lentokoneen tai laivan ohjausjärjestelmään liittyvä järjestelmä, jonka tarkoituksena on tarvittavien ohjainvoimien nollaaminen halutussa lento- tai purjehdustilassa. Kun kone tai alus on oikein trimmattu, se säilyttää lentotilansa (esim. vaakalento) ilman, että ohjaajan tai autopilotin tarvitsee siihen puuttua (edellyttäen tietenkin, etteivät ulkoiset tekijät kuten puuskat siihen vaikuta).

Suuret lentokoneet ovat yleensä trimmattavissa kaikkien ohjausakseleiden (kallistus, suunta- ja korkeusohjaus) suhteen, kaikkein pienimmissä koneissa on usein vain korkeusohjaustrimmi. Trimmin käyttö eli trimmaaminen tapahtuu ohjaamosta käsin trimmipyöriä tai -kytkimiä käyttäen. Myös autopilotti voi itse trimmata konetta. Joissakin nykykoneissa (esim. Airbus A320-sarja, Boeing 777/787) trimmi on osin tai kokonaan automaattinen myös käsin lennettäessä.

Trimmi voidaan toteuttaa aerodynaamisesti (erilaisia trimmisiivekkeitä käyttäen) tai mekaanisesti (ns. jousitrimmi). Korkeusohjauksen trimmi voidaan toteuttaa myös niin, että koko korkeusvakaimen asetuskulma tehdään säädettäväksi. Tämä ratkaisu on yleinen liikenneluokan koneissa.

Laivoissa trimmi toteutetaan peräsimen jättöreunaan asennettavalla trimmilaipalla. Kun trimmilaippaa käännetään, se muuttaa veden virtausta niin, että se kääntää peräsintä toiseen suuntaan. Myös pienveneissä voidaan käyttää trimmiä; monet tuuliperäsinratkaisut perustuvat trimmilaipan käyttöön.

Lähteet 

Ilma-alusten ohjauslaitteet
Karri Koira

Karri Koira (oikealta nimeltään Karri Timo Mikael Sirén) on suomalainen rap- ja R&B-artisti. Hän nousi listamenestykseen vuonna 2012 julkaistulla esikoisalbumillaan K.O.I.R.A..

Ura 
Karri Koira aloitti uransa 90-luvun lopulla Vähäiset Äänet -rap-yhtyeessä Ruudolfin ja Tono Slonon kanssa. Vähäiset Äänet julkaisi muutamia julkaisuja, jonka jälkeen yhtye lopetti, ja Ruudolf siirtyi soolouralle. Karri Koira vieraili monella Ruudolfin kappaleella. Karri Koira vieraili vuonna 2011 Ruudolfin kanssa JVG:n "Raiders" -kappaleella ja julkaisi Ruudolfin kanssa oman version Don Omarin "Danza Kuduro" -kappaleesta nimellä "Mammat riivaa". Karri Koira ja Ruudolf olivat mukana myös JVG:n syksyllä 2011 singlenä julkaistuna kappaleella "Mitä sä siit tiiät (Heeeyyy)". Kappale nousi 18. sijalle Suomen virallisella singlelistalla, ja siitä julkaistiin myös musiikkivideo. JVG:n, Karri Koiran ja Ruudolfin yhteistyö jatkui, kun kaksikko vieraili JVG:n toisen pitkäsoiton jvg.fi -albumin "Töttöröö" -kappaleella ja sen musiikkivideolla.

Karri Koiran ensimmäinen sooloalbumi K.O.I.R.A. julkaistiin 30. marraskuuta 2012. Albumin ensimmäisenä näytekappaleena julkaistiin kappale "Amerikankotka liitää". Kappaleen musiikkivideo julkaistiin YouTubessa helmikuussa 2012, ja sillä vierailee Ruudolf. Albumin toinen musiikkivideo julkaistiin kesäkuussa 2012 kappaleesta "Kaikki tai ei mitään". Kappale julkaistiin myös vinyylisinglenä, joka myytiin nopeasti loppuun. Kolmas musiikkivideo julkaistiin saman vuoden syyskuussa kappaleesta "H-kaupunki", ja neljäs musiikkivideo marraskuussa 2012 kappaleesta "Lähe mun kaa". K.O.I.R.A. nousi parhaimmillaan Suomen virallisen albumilistan sijalle kuusi.

Diskografia

Soolo
 K.O.I.R.A. (Monsp 2012)

Singlet/EP:t
Kaikki tai ei mitään (Monsp, 2012) 
Yks (Universal Music, 2016)
Jos Se Vaan Sut Sulattaa (Universal Music, 2016)

Vähäiset Äänet
Vähäiset Äänet (2000) kasetti
...Iso patukka! (2001) kasetti
Paskaacz Däzzä / Menee Pop / Uli Uli (2003) 12"
Stupid Hop! (2003) CD-R
Lihapiirakka (2017) kasetti

Vierailijana

Lähteet

Aiheesta muualla 

 

Suomalaiset hip hop -artistit
Suomalaiset laulajat
Suomalaiset radiotoimittajat
Elävät henkilöt
Syntymävuosi puuttuu
Autopilotti

Autopilotti on laite tai järjestelmä, joka huolehtii automaattisesti vesikulkuneuvon tai ilma-aluksen ohjaamisesta. Ensimmäiset kokeilut autopilotilla tehtiin jo 1910-luvulla, ja nykyisin autopilotti on lähes kaikissa liikenneluokan lentokoneissa. Yleisilmailulentokoneissa autopilotti on harvinaisempi ja kaikkein pienimpiin sitä ei useinkaan ole edes lisävarusteena saatavilla. Autopilotit ovat yleistyneet voimakkaasti 2000-luvun alusta lähtien lennokeissa ja muissa miehittämättömissä ilma-aluksissa.

Yksinkertaisimmillaan autopilotti huolehtii vain siitä, että koneen siivet pysyvät suorassa (ns.  Wing Leveller). Toisaalta modernin liikennekoneen autopilotti on monipuolinen, koneen järjestelmiin vahvasti integroitu kokonaisuus, joka voi jopa tehdä lähestymisen ja laskun täysin automaattisesti mittarilento-olosuhteissa.

Autopilotti saa koneen järjestelmiltä tietoa sen asennosta, suunnasta, nopeudesta, korkeudesta jne, laskee niiden perusteella tarvittavat ohjaustoimenpiteet ja toteuttaa ne ohjainjärjestelmään liitettyjen servojen avulla. Kehittynyt autopilotti voi toimia useissa eri toimintatiloissa eli moodeissa, joista seuraavassa muutamia esimerkkejä:

Vertical Modeja eli pystysuuntaisia toimintatiloja:
 Vertical Speed: autopilotti säilyttää sille määrätyn nousu- tai vajoamisnopeuden;
 Alt Hold: autopilotti säilyttää lentokoneen korkeuden muuttumattomana.

Lateral Modeja eli vaakasuuntaisia toimintatiloja:
 Heading: autopilotti säilyttää koneen suunnan;
 NAV: autopilotti lentää koneen suunnistuslaitteiden mukaan. Suunnistustiedon lähteenä voi tällöin toimia esim. monisuuntamajakka tai GPS.

Pysty- ja vaakasuuntaisia moodeja voidaan käyttää samanaikaisesti, mikä mahdollistaa esim. mittarilähestymisen lentämisen autopilotin ohjaamana.

Lähteet 
Avioniikka
Angra dos Reis

Angra dos Reis on kunta Brasiliassa, Rio de Janeiron osavaltion lounaisosassa, noin 150 kilometriä Rio de Janeiron kaupungista. Angra dos Reis on kuuluisa rannikostaan, jonka edustalla on 365 saarta, joista suurin ja tärkein on Ilha Grande. Brasilian ainoa toimiva ydinvoimala sijaitsee myös kunnan alueella. Keskustaajamana toimii kunnan kanssa samanniminen kaupunki ja satama. Kunnan asukasluku oli 169 511 vuonna 2010.

Naapurikuntia ovat pohjoisessa Bananal ja São José do Barreiro, koillisessa Rio Claro, idässä Mangaratiba sekä lännessä Parati. Etelässä kunta rajautuu Atlanttiin.

Talous 
Angra dos Reisin tärkeimmät työllistäjät ovat kauppa, kalastus, teollisuus, palvelut ja turismi. Satamassa on öljyterminaali sekä telakka. Brasilian ainoat toiminnassa olevat ydinreaktorit, Angra I ja Angra II työllistävät suoraan noin 3 000 työntekijää. Turismi on kehittynyttä, ja kunnan alueella on lukuisia rantoja, saaria sekä puhtaita vesiä, jotka soveltuvat hyvin sukeltamiseen.

Lähteet

Aiheesta muualla

Angra dos Reis 

Rio de Janeiron kunnat
Northwest Airlinesin lento 253

Northwest Airlinesin lento 253 oli lento, jolla nigerialainen Umar Farouk Abdulmutallab yritti räjäyttää itsensä 25. joulukuuta 2009. Northwest Airlinesin Airbus A330-323E -tyyppinen kone oli matkalla Alankomaiden Amsterdamista Yhdysvaltojen Detroitiin. Koneessa oli 278 matkustajaa ja 11 miehistön jäsentä.

Tapahtumien kulku 
Epäilty, 23-vuotias Umar Farouk Abdulmutallab, lensi KLM:n vuorolla 588 Amsterdamiin 24. joulukuuta. Amsterdamissa Schipholin lentoasemalla Abdulmutallab siirtyi Northwest Airlinesin koneeseen, joka lähti kello 8.45 paikallista aikaa kohti Yhdysvaltoja.

Hetkeä ennen laskeutumista Detroitiin 25. ja 26. päivän välisenä yönä Abdulmutallab sytytti pentaerytritolitetranitraattia sisältäneen pomminsa. Lentoemännät ja matkustajat reagoivat nopeasti tapahtumiin, taltuttivat miehen ja sammuttivat palon. Kone teki tapahtuman jälkeen hätälaskun Detroitiin. Kaikki matkustajat selvisivät hengissä uhkaavasta tilanteesta, vain kolmen matkustajan raportoidaan saaneen vammoja tapahtumaketjun aikana.

Abdulmutallab oli lisätty terroristiepäiltyjen listalle jo marraskuussa, mutta häntä ei oltu kuitenkaan lisätty lentokieltolistalle. Asiasta kertoi Yhdysvaltain edustajainhuoneen jäsen Peter King televisiokanava CNN:lle.

Reaktiot 
Yhdysvaltain presidentti Barack Obama määräsi lisää turvaohjeita Yhdysvaltoihin lentäville yhtiöille. Lentoyhtiöiden pitää teettää kaksinkertaiset turvatarkastukset matkustajien käsimatkatavaroille, toinen juuri ennen koneeseen nousua. Lisäksi matkustajien liikkumista koneessa tullee rajoittaa, samoin käsimatkatavaroiden käsittelyä. Miehistö ei saa antaa Yhdysvaltojen ilmatilassa ollessaan enää kuulutuksia, joista voisi päätellä koneen sijainnin.

Terroristijärjestö al-Qaida julistautui olevansa iskun takana. Obaman mukaan on syytä uskoa, että al-Qaida on antanut koulutuksen ja tekovälineet Abdulmutallabille Jemenissä. Obaman hallinto yrittää yhdessä Jemenin hallinnon tuhota terroristien leirejä Jemenissä, josta saattaa Obaman mukaan tulla seuraava terroristien koulutuspaikka.

Lähteet

Aiheesta muualla 

Terrori-iskut Yhdysvalloissa
Vuoden 2009 terrori-iskut
Barack Obaman presidenttikausi
Solomon Grundy

Solomon Grundy on DC Comics -kustantamon sarjakuvissa esiintyvä superroisto. Alfred Besterin ja Paul Reinmanin luoma hahmo esiintyi ensimmäisen kerran vuonna 1944 All-American Comics -sarjakuvalehden numerossa 61.

Sarjakuvissa
Solomon Grundy on yli-inhimilliset voimat omaava zombie, joka oli alun perin gangsteri, joka tapettiin ja heitettiin suolle. Hän kuitenkin heräsi mystisesti henkiin zombiena, mutta ei muistanut entisestä elämästään mitään. Ensimmäiset kohtaamansa ihmiset, kaksi karannutta rikollista, Grundy tappoi ja varasti heidän vaatteensa. Grundy on toiminut pääosin Vihreän Lyhdyn vihollisena, mutta on ollut myös useiden muiden DC Comicsin sankareiden vihollisena, joista mainittakoon Teräsmies ja Batman. Grundy ei ole kovin älykäs, joten hän toimii yleensä jonkun alaisuudessa tai ryhmässä. Hän työskentelee myös yksin, mutta usein rikokset rajoittuvat pankkiryöstöihin. Kun Grundy luuli tappaneensa Vihreän Lyhdyn ensimmäisen taistelunsa jälkeen, hän näki vihreän välähdyksen. Hän piti siitä ja aloitti murha-aallon toivoen näkevänsä välähdyksen aina, kun tappaa jonkun.

The New 52
The New 52 -sarjakuvissa Solomon Grundy on Vihreä Lyhty Alan Scottin vihollinen. Hän työskenteli teurastamolla 1898. Tuolloin hänen työnjohtaja raiskasi vaimonsa, joka teki pian itsemurhan. Työnjohtaja laittoi työntekijänsä syöttämään ruumiin osat krokotiileille piilotellakseen todistusaineistoa. Grundy ei pitänyt tästä ja raivostui. Hän tappoi työnjohtajansa ja kaikki teurastamolla olleet työntekijät. Grundy teki lopulta itsemurhan.

Grundyn palattua takaisin maan päälle hän muun muassa hyökkäsi Washington DC:hen saadakseen arkkivihollisensa Alan Scottin huomion. Hän joutui kuitenkin sitä vastoin taistelemaan Atomia vastaan.

Muissa medioissa

Animaatio

Superystävät
Grundy esiintyi vuonna 1978 Superystävissä, jossa hahmon äänenä toimi Jimmy Weldon. Grundy oli yksi Lex Luthorin alaisista johtamassa Tuomion Legioonassa. Grundy oli sarjakuvaansa nähden älykkäämpi versio.

Superman/Batman: Public Enemies
Grundylla oli pienirooli elokuvassa Superman/Batman: Public Enemies, jossa hahmon äänenä oli Corey Burton. Se oli Gorilla Groddin mielenhallinnassa ja yritti hukuttaa Batmanin hengiltä.

Videopelit
Solomon Grundy esiintyy vuonna 2010 DC Universe Online -pelissä, jossa se ei ole pelattavana hahmona.
On myös pienessä osassa vuoden 2012 Batman: Arkham City -videopelissä.
Solomon Grundy on pelattavana hahmona vuoden 2013 Injustice: Gods Among Us -tappelupelissä.

Hahmoa näytelleet

Lähteet

 DC-universumin superroistot
Kuvitteelliset elävät kuolleet
Kuvitteelliset sarjamurhaajat

de:Solomon Grundy#Solomon Grundy als Comicfigur
SKA-Neva

SKA-Neva () on venäläinen jääkiekkoseura, joka on kotoisin Pietarista. Seura pelaa Venäjän toisella sarjatasolla VHL:ssä.

Seura perustettiin nimellä HK VMF (ven. ХК ВМФ) Pietarissa vuonna 2008 SKA Pietarin farmijoukkueeksi. HK VMF siirrettiin siirrettiin Kontupohjaan kesken kauden 2012–2013 ja sen nimi vaihdettiin seuraavalla kaudella. Kaudella 2014–2015 seura otti käyttöön nimen SKA Karjala ja kaudella 2015–2016 nykyisen nimensä SKA-Neva. Samalla se siirtyi takaisin Pietariin.

Joukkue kaudella 2022–2023 
päivitetty 15.9.2022

Joukkueenjohto 
 Päävalmentaja: Andrei Kozirev 
 Apuvalmentaja: Jevgeni Fjodorov 
 Apuvalmentaja: Maksim Sokolov 
 Maalivahtivalmentaja: Pavel Orlov 
 Fysiikkavalmentaja: Sergei Jakimovich 
 Huoltopäällikkö: Aleksander Lobanov 
 Toimitusjohtaja: Pavel Akulov 
 Jääkiekkotoiminnanjohtaja: Mihail Bulin 
 Jääkiekkotoiminnanjohtaja: Aleksandr B. Šarov 

Lähde: EliteProspects

Lähteet

Aiheesta muualla
Seuran kotisivut

Venäläiset VHL-seurat
Pietarin urheilu
Meredith Vieira

Meredith Vieira (s. 30. joulukuuta 1953 Providence, Rhode Island, Yhdysvallat) on yhdysvaltalainen näyttelijä, käsikirjoittaja ja talk-show -juontaja. Hän on voittanut monta Daytime Emmy -palkintoa. Hänet tunnetaan muun muassa televisio-ohjelmista The Rosie O'Donnell Show, The View, Late Night with Conan O'Brien, Today, Entertainment Tonight ja Haluatko miljonääriksi?.

Hän on näytellyt myös muutamissa elokuvissa.

Yksityiselämä 
Meredith Vieira on naimisissa Richard M. Cohenin kanssa, heillä on kolme lasta Benjamin Edwin (s. 1989), Gabriel Anthony (s. 1991) ja Lily Max (s. 1993). Vieira on portugalilaista syntyperää.

Aiheesta muualla 

Yhdysvaltalaiset juontajat
Vuonna 1953 syntyneet
Elävät henkilöt
Seulonnan keskeiset artikkelit
Južnyi Ural Orsk

Južnyi Ural Orsk () on venäläinen jääkiekkoseura, joka on kotoisin Orskista, Orenburgin alueella Etelä-Uralilta. Seura pelaa Venäjän toisella sarjatasolla Vysšaja Ligassa.

Historia
Joukkue perustettiin vuonna 1958, jolloin se tunnettiin nimellä Komanda Orsk. Kausina 1961–1962 seura tunnettiin nimellä Trud Orsk. Vuonna 1962 syksyllä joukkue sai nykyisen nimen.

Joukkue kaudella 2022–2023

Joukkueenjohto 
 Päävalmentaja: Jevgeni Zinovjev 
 Apuvalmentaja: Vitali Kazarin 
 Apuvalmentaja: Roman Muzičko 
 Maalivahtivalmentaja: Mihail Demidov 
 Toimitusjohtaja: Oleg Pivunov 

Lähde: EliteProspects

Lähteet 

Venäläiset VHL-seurat
Jugra Hanty-Mansijsk

Jugra Hanty-Mansijsk () on venäläinen jääkiekkoseura, joka on kotoisin Hanty-Mansijskista, Hanti-Mansian autonomisesta piirikunnasta Länsi-Siperiasta. Seura siirtyi kaudeksi 2010–2011 KHL:ään. Kauden 2017–2018 päätteeksi seura tiputettiin KHL:stä pois. Tällä hetkellä seura pelaa VHL-liigassa ja toimii KHL-joukkue Avangard Omskin yhteistyöseurana.

Historia

Jugra Hanty-Mansijsk perustettiin vuonna 2006 Venäjän kolmannelle sarjatasolle Vtoraja Ligaan. Seura voitti ensimmäisellä kaudellaan Vtoraja Ligan mestaruuden ja nousi Pervaja Ligaan kaudeksi 2007–2008, josta se nousi edelleen Vysšaja Ligaan. Seuran uusi jäähalli Arena Jugra valmistui syksyllä 2008. Jugra voitti Vysšaja Ligan mestaruuden kahdesti 2009 ja 2010.

Kaudeksi 2010–2011 Jugra siirtyi Venäjän korkeimpaan KHL-liigaan, jossa se korvasi talousvaikeuksiin joutuneen Lada Toljatin.

Joukkue kaudella 2022–2023

Joukkueenjohto 
 Päävalmentaja: Vadim Jepančintsev 
 Apuvalmentaja: Rašid Galimžanov 
 Apuvalmentaja: Sergei Koroljov 
 Apuvalmentaja: Viktor Kostjučjonok 
 Maalivahtivalmentaja: Artjom Jatskevič 
 Toimitusjohtaja: Sergei Gusev 
 Jääkiekkotoiminnanjohtaja: Vasili Filipenko 

Lähde: EliteProspects

Lähteet

Aiheesta muualla
Seuran kotisivut. 

Venäläiset VHL-seurat
Seulonnan keskeiset artikkelit
Karel Loprais

Karel Loprais (4. maaliskuuta 1949 Ostrava, Tšekkoslovakia – 30. joulukuuta 2021) oli ralliautoilija ja Dakar-rallin moninkertainen voittaja.

Valmistuttuaan mekaanikoksi Loprais toimi aluksi asentajana ja sitten testikuljettajana Tatran tehtaalla Kopřivnicessa vuodesta 1967 lähtien. Työssään Loprais oppi käsittelemään kuorma-autoja äärimmäisissä olosuhteissa. Tatran myynninedistämismatkoilla Irakissa ja Libyassa hän sai ensituntumansa aavikolla ajamiseen.

Toimittuaan testikuljettajana kahdeksantoista vuoden ajan Loprais aloitti uransa Tatran tehdastiimin kuljettajana vuonna 1986 ja osallistui Dakar-ralliin. Seuraavana vuonna hän saavutti toisen sijan ja vuotta myöhemmin Loprais ajoi ensimmäistä kertaa kilpailun voittoon. Vuosina 1988–2001 hän voitti rallin kuuteen kertaan, mikä oli useammin kuin kukaan muu kuljettaja siihen asti. Hänen joukkueeseensa kuuluivat useimmiten Radomír Stachura ja Josef Kalina. Menestyksensä ansiosta Lopraisia alettiin kutsua nimellä Monsieur Dakar. Vuoden 2020 tilastojen perusteella Lopraisilla oli vielä toiseksi eniten kuorma-autojen mestaruuksia Vladimir Tšaginin jälkeen.

Dakarin lisäksi Loprais osallistui muun muassa Pariisi-Peking -ralliin vuonna 1992.

Tatran vetäydyttyä kilpatoiminnasta vuonna 1999 Loprais perusti oman kilpatallin. Talli toimii Frenštát pod Radhoštěmissa Määrin-Sleesian alueella. Karel Loprais lopetti ajamisen vuonna 2007, jonka jälkeen tiimin kuljettajana on toiminut hänen veljenpoikansa Aleš Loprais.

Tunnustuksena urastaan Karel Loprais on valittu 1900-luvun parhaaksi tšekkiläiseksi rallikuljettajaksi.

Toukokuussa 2011 Loprais nimitettiin Tšekin liikenneministeriön palvelukseen liikenneturvallisuuden parantamisesta vastaavaksi asiamieheksi.

Perhe 

Lopraisilla on vaimonsa Danušen kanssa pojat Tomáš ja Leoš.

Lähteet

Aiheesta muualla 

 Loprais Tatra Teamin sivut

Tšekkoslovakialaiset autourheilijat
Tšekkiläiset ralliautoilijat
Tatra
Vuonna 1949 syntyneet
Vuonna 2021 kuolleet
Jermak Angarsk

Jermak Angarsk () on venäläinen jääkiekkoseura, joka on kotoisin Angarskista, Irkutskin alueelta. Seura pelaa Venäjän toisella sarjatasolla VHL:ssä. Seura tekee yhteistyötä KHL:ssä pelaavan Admiral Vladivostokin kanssa.

Historia
Seura perustettiin vuonna 1958 nimellä Trud Angarsk. Vuonna 1964 joukkue sai nykyisen nimen.

Joukkue kaudella 2022–2023

Joukkueenjohto 
 Päävalmentaja: Sergei Tšubikin 
 Apuvalmentaja: Artjom Karavajev 
 Maalivahtivalmentaja: Jevgeni Kononov 
 Fysiikkavalmentaja: Albert Potapov 
 Puheenjohtaja: Sergei Petrov 
 Toimitusjohtaja: Aleksandr Bykov 

Lähde: EliteProspects

Lähteet 

Venäläiset VHL-seurat
Angarsk
Zauralje Kurgan

Zauralje Kurgan () on venäläinen jääkiekkoseura, joka on kotoisin Kurganista, Kurganin alueelta, Länsi-Siperiasta. Seura pelaa Venäjän toisella sarjatasolla VHL-liigassa.

Seura tekee yhteistyötä KHL-liigassa pelaavan Metallurg Magnitogorskin kanssa.

Joukkue kaudella 2022–2023

Joukkueenjohto 
 Päävalmentaja: Mihail Zvjagin 
 Apuvalmentaja: Kirill Bragin 
 Apuvalmentaja: Aleksei Isakov 
 Puheenjohtaja: Aleksandr Porshan 
 Toimitusjohtaja: Aleksandr Smagin 

Lähde: EliteProspects

Lähteet 

Venäläiset VHL-seurat
Ukko (nimi)

Ukko on suomalainen miehen etunimi, joka johtuu Kalevalassa mainitun muinaissuomalaisen ylijumalan nimestä Ukko. Ukon nimipäivä on 4. huhtikuuta. Digi- ja väestötietoviraston tietojen mukaan nimi Ukko on 1900-luvun alusta vuoden 2019 loppuun mennessä annettu 2469 henkilölle, joista pitkälti yli puolet on syntynyt vuosituhannen vaihteen jälkeen.

Ukko-Pekka oli presidentti Pehr Evind Svinhufvudista yleisesti käytetty kutsumanimi. Vuoden 2019 loppuun mennessä mennessä Ukko-Pekka on annettu etunimeksi noin 100 suomalaiselle.

Tunnettuja Ukkoja 
 Ukko Havukka (1890–1959), näytelmäkirjailija
 Ukko Kivi-Koskinen, lakitieteen lisensiaatti, kihlakunnantuomari ja laamanni
 Ukko Kivistö (1891–1962), partiojohtaja ja nuortenkirjailija
 Ukko Lundgrén, oik. Karl Fredrik Lundgrén (1836–1925), kelloseppä ja pelimanni
 Ukko-Pekka Luukkonen (s. 1999), jääkiekkomaalivahti
 Ukko Peltonen (s. 1998), kilpapyöräilijä
 Ukko-Pekka Yliranta (s. 1990), harmonikansoittaja

Lähteet 

Etunimet
DAF XF

DAF XF on DAF:in valmistama kuorma-automalli. Tämä malli onkin ollut Suomessa DAF:in eniten myydyin malli, ja DAF on saanut siten jalansijaa Suomesta. XF:n ohjaamo onkin suunniteltu erityisesti pitkän matkan kuljetuksiin. Ohjaamovaihtoehtoja on kolme, jotka ovat Comfort Cab,  Space Cab ja Super Space Cab. Moottoriksi on mahdollista valita 12,9 litrainen ja kuusisylinterinen rivimoottori, johon on valittavissa 410, 460, 510 tai 530 hevosvoimaa. Uuden moottorin ansiosta huoltoväli on jopa 90 000 kilometriä, ja se voidaan vielä pidentää keskipakoissuodattimen ja täyssynteettisen öljyn avulla jopa 150 000 kilometriin. DAF käyttää moottoreissaan SCR-tekniikkaa saavuttaakseen Euro 5-päästömääräykset.

Aiheesta muualla 

 CT-Finland | DAF - XF-sarja
 DAF XF105 (englanniksi)

XF
2000-vuosikymmenen kuorma-autot
2010-luvun kuorma-autot
Luettelo kalleimmista suomalaisista elokuvista

Tämä on luettelo kalleimmista suomalaisista elokuvista.

Katso myös 
 Luettelo Suomen katsotuimmista elokuvista
 Luettelo Suomen katsotuimmista kotimaisista elokuvista
 Luettelo Suomen katsotuimmista elokuvista vuosittain

Lähteet 
 http://www.hs.fi/kulttuuri/artikkeli/Nykyanimaatiot+kirkkaasti+Suomen+elokuvahistorian+kalleimpia/1135249488275 
 http://fin.afterdawn.com/uutiset/arkisto/19514.cfm

Viitteet

Aiheesta muualla 
 

Suomalaiset elokuvat
Kalleimmista suomalaisista elokuvista
Ceedeeeepee

Ceedeeeepee on rap-yhtye Ritarikunnan 6. kesäkuuta 2000 omakustanteena julkaistu EP.

Kappaleet 
 Ei voittoo
 Kiire
 Ritarikunta ratsastaa taas
 Pätkä
 Hip Hop -paskaa
 Bongaa melodia
 Joojoojoo (Pää hajoo) Osa 1
 Turhautuneet urpot

Lähteet 
 Ritarikunta.com

Vuoden 2000 EP:t
Ritarikunnan albumit
Suomalaiset hip hop -EP:t
Saranat avaavat sanat

Saranat avaavat sanat on rap-yhtye Ritarikunnan 18. kesäkuuta 2001 julkaistu ensimmäinen studioalbumi. Sen julkaisi Spinefarmin alaisuudessa toimiva Ranka Recordings.

Singlet 
Albumilta julkaistiin singlet "Mä en jaksa/Me tehään", "Arvaa ketkä/Tilanteen tasalla/Yritys ja erehdys", sekä maxisingle "Kuka sua kuskaa/Joojoojoo osa 2/Klassikkomatskuu". "Mä en jaksa/Me tehään" nousi vuoden 2001 alussa Suomen virallisen siglelistan sijalle 11. Single oli listalla yhteensä 10 viikkoa ollen parhaimmillaan sijalla 4. Single "Yritys ja erehdys" nousi myös listalle vuonna 2002 ollen parhaimmillaan sijalla 7.

Kappaleet 
 Tku 10! (1:24)
 Me tehää (5:20)
 Yritys ja erehdys (3:26)
 Nollatoleranssi (3:52)
 Kuka sua kuskaa (mukana Kapteeni Jukka & Antti Nopsajalka) (3:54)
 Maariankatu dub (6:07)
 Meiän pihalla (3:42)
 Tilanteen tasalla (3:14)
 Klassikkomatskuu (mukana Didier) (5:13)
 Mä en jaksa (4:06)
 Arvaa ketkä (4:20)
 Mediheli (3:54)
 Sinä päivänä ku jäbä sai nimensä (1:39)
 Paras / Pahin (3:29)
 Joo joo osa 2 (mukana Hannibal Stark, Herra Soppa, TKK & Myyrä) (20:15)

Lähteet 
 www.ritarikunta.com
 IFPI - Suomen virallinen lista - Artistit

Aiheesta muualla 
 Albumin arvostelu Soundi.fi -sivustolla
 Albumin tiedot Meteli.net -sivustolla

Vuoden 2000 albumit
Vuoden 2000 esikoisalbumit
Ritarikunnan albumit
Polsteri

Polsteri () on historiallinen kaupunginosa ja kunnallishallintoalue Pietarin Krasnogvardeiskin piirissä Venäjällä. Se sijaitsee kaupungin itäosassa Nevan vasemmalla rannalla. Nimitys juontuu latinan sanasta paluster ’soinen’.

1700-luvun alussa seudun eteläosassa oli Kazatšja-niminen esikaupunki. 1700-luvun loppupuolella suuri osa alueesta kuului ruhtinas Aleksandr Bezborodkolle, jonka maaorjat muodostivat Polsterin kylän. 1800-luvun alussa seudulle syntyi huvila-asutusta. Vuosina 1721–1865 paikallisten kivennäisvesilähteiden yhteydessä toimi yksi Venäjän ensimmäisistä kylpylöistä. Nykyään Poljustrovskaja-kivennäisvettä pullotetaan myyntiin.

1800-luvun jälkipuoliskolla Nevan rannalle syntyi suuria teollisuuslaitoksia. Pietarin suomalaisia oli töissä muun muassa Parviaisen rautavalimolla ja konepajalla. 1900-luvun alussa alettiin rakentaa alueen pohjoisosaa. 1910-luvulla perustettiin Pietari Suurelle nimetty sairaala. Lokakuun vallankumouksen jälkeen pohjoisosa liitettiin Pietarin kaupunkiin. 1920–1930-luvuilla rakennettiin Kondratjevski-prospektin asuinalue (arkkitehti Grigori Simonov ym.), tavaratalo ja Leningradin suurin elokuvateatteri Gigant (Aleksandr Gegello ja David Kritševski). Laajamittainen lähiörakentaminen alkoi 1950-luvun lopussa.

Alueella sijaitsee suomalaisten neuvostoaikana suosima Karelija-hotelli. Nähtävyyksiin kuuluu Bezborodkon huvila (Sverdlovskaja-rantakatu 40, nykyään sairaala).

Lähteet

Aiheesta muualla
 Polsterin kunnallishallintoalueen sivusto 
 Polsteri Pietari-tietosanakirjassa 

Krasnogvardeiskin piiri (Pietari)
Pietarin historialliset kaupunginosat
Terttu Savolainen

Terttu Savolainen (s. 1955) on Pohjois-Suomen aluehallintoviraston ylijohtaja vuodesta 2010. Aikaisemmin Savolainen toimi Liisa Hyssälän valtiosihteerinä. Hänen viimeisiä toimiaan valtiosihteerinä oli johtaa Fimean perustamisvaiheen ohjausryhmää. Savolainen toimii kaudella 2017–2019 Kelan hallituksen puheenjohtajana.

Savolainen on valmistunut hallintotieteiden maisteriksi Tampereen yliopistosta pääaineenaan julkisoikeus. Hän on suorittanut myös kunnallistutkinnon.

Työtehtäviä
 1978–1983 Sonkajärven, Mikkelin maalaiskunnan, Maskun sekä Valtimon kunnan palveluksessa 
 1984–1998 keskustan kunnallisasiain sihteeri
 1998–2003 keskustan eduskuntaryhmän sosiaali- ja kunnallisasiain sihteeri
 2003–2005 peruspalveluministeri Liisa Hyssälän erityisavustaja
 2005–2007 peruspalveluministeri Liisa Hyssälän poliittinen valtiosihteeri
 2007–2009 sosiaali- ja terveysministeri Liisa Hyssälän poliittinen valtiosihteeri

Luottamustoimia
 Kevan hallituksen varajäsen (varapuheenjohtaja Markku Kauppisen henkilökohtainen) 1997–2000 ja 2001–2004
 Helsingin liikuntalautakunnan jäsen 2005–2008

Lähteet

Aiheesta muualla
 

Aluehallintovirastojen ylijohtajat
Vuonna 1955 syntyneet
Elävät henkilöt
Erityisavustajat
Maple Leaf Sports & Entertainment

Maple Leaf Sport & Entertainment Ltd. (MLSE) on kanadalainen yhtiö, joka on neljän seuraavan ammattilaisurheiluseuran omistaja: jääkiekkoseurat Toronto Maple Leafs (NHL) ja Toronto Marlies (AHL), koripalloseura Toronto Raptors (NBA) sekä jalkapalloseura Toronto FC (MLS). Yhtiö omistaa myös monitoimiareena Air Canada Centren. Lisäksi MLSE omistaa kaksi televisiokanavaa, Leafs TV:n ja Raptors NBA TV:n. Air Canada Centre on Maple Leafsin ja Raptorsin kotiareena. Yhtiön kotipaikka on Toronto, josta kaikki sen omistamat urheiluseurat ovat kotoisin.

Kanadalaiset yritykset
Toronton urheilu
Kazakstanin energiapolitiikka

Kazakstanin energiapolitiikka kertoo Kazakstanin energiankäytöstä ja energiapolitiikasta ja eri sidosryhmien näkemyksistä energian käytön kehitykseen ja ohjaamiseen mukaan lukien energiantuotanto, jakelu ja kulutus. Siihen sisältyvät lait, sopimukset, verot ja ohjauskeinot.

Hiili
Vuonna 2008 Kazakstan oli IEA:n mukaan 8. suurin kivihiilentuottaja (104  milj. tonnia) ja ''7. suurin kivihiilen viejä (27 milj. t). Vuonna 2005 kivihiilen tuotanto oli 79 Mt ja vienti 17 Mt.

Kaasu, öljy ja yritysmyynnit
Kazakstanin ja Uzbekistanin kautta Kiinaan on rakenteilla kaasuputki Turkmenistanista. Kazakstan sopi huhtikuussa 2009 kazakstanilaisen energiayhtiön myynnistä kiinalaiselle energiayhtiölle. Kazakstanista Kaspianmereltä on suunniteltu öljyputki Kiinan suuntaan. 

Kazakstanin öljykenttä voi tuottaa yli miljoona barrelia päivässä. Uuden sopimuksen mukaan 1/2008 Kazakstanin öljy-yhtiö KazMunaiGas osuus kaksinkertaistui 16 %:iin. Suurimmat projektin ulkomaiset öljy-yhtiöt ovat Eni, Shell, Exxon Mobil ja Total. Muita jäseniä ovat ConocoPhillips ja Inpex.

Uraani
Kazakstan tuotti uraania yli 8 500 tonnia vuonna 2008. Kazakstan kuuluu maailman suurimpiin uraanin tuottajiin mm. Australian, Kanadan, Yhdysvaltojen, Brasilian ja Nigerian kanssa.

Energiantuotanto ja vienti

Ilmastonmuutospolitiikka
Toukokuussa 2008 Kazakstan ei ollut ratifioinut Kioton sopimusta. Germanwatchin ilmastonmuutosindeksissä Kazakstan oli sijalla 52. arvioiduista 56:sta maasta vuonna 2007 (Climate Change Performance Index 2007).

Suomen energiapolitiikka ja Kazakstan
Suomen puheenjohtajuuskaudella EU:ssa päästiin yhteisymmärrykseen ydinalan T&K-yhteistyösopimuksesta Kazakstanin
kanssa. Komissaari Piebalgs ja Kazakstanin presidentti Nursultan Nazarbajev allekirjoittivat sopimuksen Brysselissä 4.12.2006. Suomi tuo Kazakstanista öljyä ja kivihiiltä miljoonilla euroilla vuosittain.

Katso myös

 Kestävä kehitys alueittain ja maittain

Lähteet 

Kazakstanin politiikka
Energiapolitiikka Aasiassa
Sappirakkosyöpä

Sappirakkosyöpä on sappirakosta lähtevä syöpäsairaus. Ikterus, kipu, kuume, pahoinvointi ja oksentaminen voivat lukeutua sen oireisiin. Tauti on kuitenkin vaikea havaita varhaisessa vaiheessa. Sappikivet ovat sairauden tavallisin riskitekijä; suurimmalla osalla sappirakkosyöpään sairastuneista on sappikiviä, kun tauti todetaan. Sappikivien hyvin korkeasta esiintyvyydestä huolimatta sappirakon syöpä on melko harvinainen. Myös naissukupuoli kasvattaa sairastumisvaaraa.

Sappirakkosyöpä on yleisempi kuin sappitiesyöpä. Näitä yhteensä tavataan Suomessa vuosittain noin 250 uutta tapausta.

Noin 10 % kaikista sappirakon syöpään sairastuneista elää vielä yli viisi vuotta. Ennuste riippuu kuitenkin suuresti syövän toteamisvaiheesta: 0–1 vaiheissa todettua sappirakonsyöpää sairastavista on elossa viiden vuoden kuluttua noin 50–80 %, kun taas 2–4 vaiheissa todetuista 10–30 %. Tilastot eivät kuitenkaan anna tarkkaa ennustetta, vaan kunkin tapauksen kohdalla sairauden eteneminen on yksilöllistä.

Lähteet 

Syöpätaudit
Ruoansulatuselinten sairaudet
Pirkanmaan elinkeino-, liikenne- ja ympäristökeskus

Pirkanmaan elinkeino-, liikenne- ja ympäristökeskus () on yksi Suomen 15:stä ja samalla 9:stä kaikkien kolmen vastuualueen elinkeino-, liikenne- ja ympäristökeskuksesta. ELY-keskuksen toimialueeseen kuuluu Pirkanmaa. Päätoimipaikkana on Tampere (ollen myös ainoa toimipaikka). 

Pirkanmaan elinkeino-, liikenne- ja ympäristökeskus aloitti toimintansa vuonna 2010.

ELY-keskuksen vastuualueista elinkeinot, työvoima ja osaaminen (E-vastuualue) ja Tampereen TE-toimisto sijaitsevat uudessa Pellava-toimitalossa, osoitteessa Pellavatehtaankatu 25. Liikenne- ja ympäristövastuualueet (L- ja Y-) toimivat Attilan kiinteistössä, osoitteessa Yliopistonkatu 38.

Lähteet

Aiheesta muualla 
 Pirkanmaan elinkeino-, liikenne- ja ympäristökeskuksen kotisivut

Elinkeino-, liikenne- ja ympäristökeskukset
Pirkanmaa
Alessandro Pittin

Alessandro Pittin (s. 11. helmikuuta 1990 Tolmezzo, Italia) on italialainen yhdistetyn hiihtäjä. Hän edustaa U. S. Aldo Moro Paluzza -seuraa.

Pittin sijoittui Torinon olympialaisissa 2006 16-vuotissyntymäpäivänään  normaalimatkalla 46:nneksi. Hän sai junioreiden MM-kilpailuissa Zakopanessa 2008 kultaa gundersen-kilpailussa ja pronssia sprintissä. Seuraavana talvena hän voitti Štrbské Plesossa kaksi henkilökohtaista junioreiden maailmanmestaruutta. Liberecin MM-kilpailuissa 2009 hän oli suurmäen gundersen-kilpailussa kuudes. Vancouverin olympialaisissa 2010 Pittin saavutti pronssia normaalimäen Gundersen-kilpailussa ja oli seitsemäs suurmäen vastaavassa kilpailussa. Oslon MM-kilpailuissa 2011 Pittin sijoittui normaalimäen kilpailussa 17:nneksi ja suurmäen kilpailussa 24:nneksi. Val di Fiemmen MM-kilpailuissa 2013 hän sijoittui normaalimäen kilpailun 19:nneksi ja suurmäen kilpailun 24:nneksi. Šotsin olympialaisissa 2014 Pittin sijoittui normaalimäen kilpailussa neljänneksi ja suurmäen kilpailussa 18:nneksi. Falunin MM-kilpailuissa 2015 hän saavutti hopeaa normaalimäen Gundersen-kilpailussa ja sijoittui suurmäen kilpailussa 25:nneksi. Lahden MM-kilpailuissa 2017 hän sijoittui normaalimäen kilpailussa 19:nneksi ja suurmäen kilpailussa 20:nneksi. Pyeongchangin olympialaisissa 2018 hän sijoittui normaalimäen kilpailussa 19:nneksi ja suurmäen kilpailussa 27:nneksi. Seefeldin MM-kilpailuissa 2019 hän sijoittui normaalimäen kilpailussa 13:nneksi ja suurmäen kilpailussa 22:nneksi.

Pittin sijoittui maailmancupissa ensimmäisen kerran kymmenen parhaan joukkoon oltuaan yhdeksäs Schonachissa kaudella 2008–2009. Ensimmäisen palkintosijansa hän sai oltuaan kolmas Ramsaussa joulukuussa 2009. Myöhemmin samalla kaudella hän oli kolmas Schonachin ja Seefeldin osakilpailuissa. Pittin sijoittui maailmancup-kaudella 2011–2012 toiseksi Lillehammerin normaalimäen Gundersen-kilpailussa sekä Seefeldin toisessa osakilpailussa ja kolmanneksi Seefeldin ensimmäisessä osakilpailussa. Hän voitti 13.–15. tammikuuta 2012 kolme osakilpailua Chaux-Neuve'ssa. Hän sijoittui kaudella 2013–2014 kolmanneksi Falunin kilpailussa. Maailmancup-kaudella 2014–2015 hän oli kolmas Trondheimin ja Oslon kilpailuissa.  Maailmancup-kaudella 2017–2018 hän sijoittui toiseksi Ramsaussa.

Pittin on sijoittunut Yhdistetyn maailmancupin kokonaiskilpailussa parhaimmillaan seitsemänneksi  kaudella 2011–2012.

Lähteet

Aiheesta muualla 

Italialaiset yhdistetyn hiihtäjät
Italialaiset olympiamitalistit
Vuonna 1990 syntyneet
Elävät henkilöt
Sotka (ketju)

Sotka on suomalainen huonekalukauppaketju, jolla on Suomessa noin 50 myymälää. Huonekaluvalikoiman lisäksi Sotka-myymälät tarjoavat myös palveluita, kuten kotiinkuljetusta.

Historia 
Osuustukkukauppaan kuulunut OTK:n Puu Oy perustettiin Hämeenlinnaan vuonna 1941. Yritys laajeni Lahteen vuonna 1958 ostamalla konkurssiin ajautuneen Salpausselän Huonekalutehdas Oy:n tuotantolaitokset ja liiketoiminnan. Vuodesta 1964 Sotka Oy:nä toimineella yhtiöllä oli laaja tuotevalikoima, ja se oli 1990-luvun vaihteessa Suomen kolmanneksi suurin huonekalujen valmistaja.

Sotka-nimi tuli Sotkian kylästä, josta OTK oli vuonna 1938 hankkinut naulatehdas Sotkia Oy:n. OTK valmisti Sotkialla lastuvillalevyjä, joita alettiin kutsua Sotka-levyiksi. Tehdasta alettiin kutsua Sotkalevytehtaaksi. Sotka rekisteröitiin tavaramerkiksi vuonna 1956. Sillä ruvettiin myymään myös kattohuopia ja -laattoja sekä OTK Puun valmistamia ovia, ikkunoita, keittiökalusteita ja huonekaluja. Vuonna 1964 OTK:n Puu Oy:n nimi vaihdettiin Sotka Oy:ksi. Uutta nimeä perusteltiin OTK:n lehdessä sillä, että nimi sisälsi kirjaimet OTK.

Sotkan pääomistaja vaihtui OTK:sta E-osuuskunta Ekaksi suuressa osuusliikefuusiossa vuonna 1983. Vuonna 1993 oma henkilöstö osti Sotkan liiketoiminnan yrityssaneeraukseen joutuneelta Eka-yhtymältä ja jatkoi yhtiön toimintaa Sotka Finland Oy:n nimissä. Nykyään Sotka on osa Indoor Group Oy:tä, joka syntyi, kun Sponsor Capital Oy:n hallinnoima pääomarahasto hankki omistukseensa Sotka Finland Oy:n vuonna 1999. Vuosina 2005–2017 Indoor Group Oy on ollut osa Kesko-konsernia, kunnes Kesko myi Indoor Groupin kesäkuussa 2017 sijoittajaryhmälle, johon kuuluvat Sievi Capital, kolmen Sotka-ketjun franchising-yrittäjää ja eläkeyhtiö Etera.

Lähteet

Aiheesta muualla 
 Sotkan kotisivut
 Hämewiki: Sotka Oy

Suomalaiset huonekalukaupat
Suomalaiset verkkokaupat
Suomalaiset kauppaketjut
Edistysmielinen osuustoiminta
Huonekaluvalmistajat
Tarzan 2

Tarzan 2 on Disneyn vuonna 2005 ensi-iltansa saanut yhdysvaltalainen animaatioelokuva, joka on jatkoa aiemmalle, vuoden 1999 elokuvalle Tarzan.

Juoni
Tarzan haluaisi tehdä vaikutuksen vanhempiinsa. Mutta se koituukin hankalaksi, sillä Kerchak on ankara hänelle, eikä hän saata hyväksyä Tarzania. Tarzan ei kykene kiipeilemään puissa yhtä ketterästi kuin muut lauman apinat, hän on erinäköinen ja huolimatta hyvistä ystävistään Terkistä ja Tantorista hän tuntee itsensä joskus yksinäiseksi.

Pettynyt Tarzan lähtee vaaralliseen viidakkoon ja joutuu Synkvuorelle. Se on paikka, jossa asuu pelätty hirviö Zugor, jota kukaan ei ole nähnyt. Mutta kun Tarzan seisoo silmätysten Zugorin kanssa, hän tajuaa heti, että heillä on jotain opittavaa toisiltaan…

Ääninäyttelijät

Suomalainen tuotanto

Lähteet
 http://finnish.imdb.com/title/tt0437503/fullcredits#cast

Viitteet

Disneyn animaatioelokuvat
Vuoden 2005 yhdysvaltalaiset elokuvat
Brian Smithin ohjaamat elokuvat
Tarzan-elokuvat
Yhdysvaltalaiset komediaelokuvat
Suoraan videolle julkaistut elokuvat
Yhdysvaltalaiset lastenelokuvat
Lhasa de Sela

Lhasa de Sela (27. syyskuuta 1972 – 1. tammikuuta 2010) oli yhdysvaltalais-meksikolainen laulaja-lauluntekijä. Hän syntyi Big Indianissa, New Yorkin osavaltiossa, ja vietti nuoruuttaan sekä Yhdysvalloissa että Meksikossa ennen siirtymistään Kanadan Montréaliin vuonna 1992. Vuonna 1991 de Sela oli tavannut siellä vieraillessaan muusikko Yves Desrosiersin, jonka kanssa hän aloitti yhteistyön. Vielä basisti Mario Légaré liittyi kokoonpanoon, joka kierteli kansallisesti.

Lhasa de Selan debyyttialbumi La Llorona ilmestyi 16. kesäkuuta 1998. Se toi hänelle vuoden 1998 parhaan maailmanmusiikkiartistin Juno-palkinnon. Muusikko lähti Ranskaan, jossa hän piti siskojensa kanssa kiertävää sirkusshow'ta. Hän myös työsti siellä materiaalia toista albumiaan varten; The Living Road ilmestyi vuonna 2003. Albumi Lhasa ilmestyi huhtikuussa 2009. De Sela lauloi espanjaksi, ranskaksi ja englanniksi. Hänen kolmea albumiaan on myyty yhteensä yli miljoona kappaletta.

Lhasa de Sela kuoli kotonaan Montréalissa uudenvuodenpäivänä 2010 sairastettuaan rintasyöpää 21 kuukautta.

Diskografia 
 La Llorona (1998)
 The Living Road (2003)
 Lhasa (2009)

Lähteet 

Yhdysvaltalaiset laulajat
Meksikolaiset laulajat
Vuonna 1972 syntyneet
Vuonna 2010 kuolleet